Korai vázlatok bizonyítják, hogy Marvel Kapitány majdnem úgy nézett ki, mint... Ronan?! Marvel Moziverzum: 3. fázis
Korai vázlatok bizonyítják, hogy Marvel Kapitány majdnem úgy nézett ki, mint... Ronan?!
Publikálva 2019. december 1. 12:30
Felbukkant az interneten Brie Larson karakterének, azaz Marvel Kapitány jelmezének egy korábbi vázlata – eszerint a jelmezdizájn némiképp máshogy festett volna, sőt, kísértetiesen hasonlított volna Ronan ruházatához.
A filmen is dolgozó dizájner, Constantine Sekeris osztotta meg a képeket, melyeken Carol Danvers első körös szerelései láthatók. A régebbi koncepció alapján úgy tűnik, Ronan kinézete ihlette volna a főszereplőét is, legalábbis mind a páncélzat, mind annak színe kísérteties hasonlóságot mutat A galaxis őrzőiben bemutatott gonoszéval. A képeket lent nézhetitek meg.
A filmben magával Ronannel is összecsapó Carol Danversről nem ez az első korai koncepciós rajz, amely a Kree-féle időszakában ábrázolta őt. Aleksi Briclot ebben a posztban mutatta be saját vázlatát – igaz, többen is megállapították, hogy ez a Kree ruha már jócskán eltért volna a képregényektől. Sőt, Lee Pace Ronanje is igen másképp festett ebben az elsődleges verzióban, amit Ian Joyner illusztrátor készített el a film számára.
A világszerte több mint egymilliárd dollárt termelő képregényfilm folytatásának noha még nincs hivatalos bemutatódátuma (egyelőre még a filmet magát sem jelentették be), de egyes pletykák már tudni vélik, miről fog majd szólni: vélhetően a Titkos Invázió-sztoriszálat fogja behozni a Marvel Moziverzumba. És még az is lehet, hogy mindez Pókember mellékszereplésével fog megtörténni.